निमा र दीपकले वर्ल्ड गेम्स खेल्ने
उसु खेलाडीद्वय निमा घर्तीमगर र दीपक हमालले वर्ल्ड गेम्स २०२२ मा प्रतिस्पर्धा गर्ने भएका छन् । थाउलो इभेन्टका उनीहरूले जुलाई ७ देखि १७ तारिख अमेरिकाको बर्मिङ्घममा हुने प्रतियोगितामा सहभागिता जनाउने छन् ।
काठमाडौँ — उसु खेलाडीद्वय निमा घर्तीमगर र दीपक हमालले वर्ल्ड गेम्स २०२२ मा प्रतिस्पर्धा गर्ने भएका छन् । थाउलो इभेन्टका उनीहरूले जुलाई ७ देखि १७ तारिख अमेरिकाको बर्मिङ्घममा हुने प्रतियोगितामा सहभागिता जनाउने छन् ।नेपालमै भएको १३ औं दक्षिण एसियाली खेलकुद (साग) का स्वर्ण विजेता निमा र दीपक आयोजकबाटै छनोट भएको नेपाल उसु संघले जनाएको छ । उनीहरूले अन्तर्राष्ट्रिय प्रतियोगितामा गरेको प्रदर्शन र विश्व वरीयताका आधारमा विश्व उसु महासंघ र वर्ल्ड गेम्स फेडरेसनले छनोट गरेको उसुका महासचिव लाक्पा छिरिङ लामाले बताए । ‘वर्ल्ड गेम्समा दक्षिण एसियाका नेपाल र भारतमात्रै छनोट भएका छन् । उसुमा भारतले एउटा कोटा पाउँदा नेपालले दुई कोटा पाएको छ,’ लामाले भने, ‘यो हाम्रा लागि गौरवको विषय हो ।’१२ औं सागमा पनि स्वर्ण जितेकी निमाले १४ र १५ औं उसु वर्ल्ड च्याम्पियनसिपमा पनि खेलेकी थिइन् । उनले एसियन परम्परागत उसु च्याम्पियनसिप २०२१ मा कांस्य र आईडब्लूयूएफ थाउलो भर्चुअल च्याम्पियनसिप २०२१ मा रजत जितेकी थिइन् । दीपकले १४ र १५ औं उसु वर्ल्ड च्याम्पियनसिपमा प्रतिस्पर्धा गरेका थिए । उनले पनि एसियन परम्परागत उसु च्याम्पियनसिपमा कांस्य जितेका थिए ।दुवै खेलाडी सोही प्रदर्शनका आधारमा वर्ल्ड गेम्सलाई छनोट भएका हुन् । वर्ल्ड गेम्समा निमाले नानकुन नानदाउ अलराउन्ड र दीपकले नानकुन नानगुन अलराउन्डमा प्रतिस्पर्धा गर्नेछन् । निमाको समूहमा ५ र दीपकको समूहमा ७ खेलाडी छन् ।